RAW movie review: जॉन अब्राहम की अच्छी एक्टिंग लेकिन कमजोर कहानी है RAW  
RAW में लीड रोल में हैं जॉन अब्राहम
रॉबी ग्रेवाल ने की है डायरेक्ट
जासूस की जिंदगी पर आधारित है फिल्म
'RAW' movie review: रॉ यानी रोमियो अकबर वाल्टर (RAW- Romeo Akbar Walter) की कहानी 1971 के दौरान की है, जब भारत पाकिस्तान के बीच जंग चल रही थी. मैदान के जंग में लड़ने वाले देशभक्तों के अलावा कुछ ऐसे भी लोग होते हैं जो गुमनाम होते हैं लेकिन उनकी कुर्बानी कम नहीं होती. 'RAW' ऐसी ही फिल्म है जिसमें एक जासूस की कहानी दिखाई गई है, जिसे एक मिशन को अंजाम देना है. जॉन अब्राहम (John Abraham) ने जासूस के इस किरदार को निभाया है. लेकिन बिना रोमांच और खींची हुई कहानी की वजह से मजा किरकिरा हो जाता है.

RAW की कहानी बैंकर जॉन अब्राहम (John Abraham) की है. जिस पर खुफिया विभाग के चीफ जैकी श्रॉफ की नजर पड़ती है और वह उसे एक अंडर-कवर मिशन के लिए चुन लेता है. रोमियो एक नई पहचान हासिल करता है और पाकिस्तान में अपने मिशन पर निकल जाता है. इस तरह रोमियो अपने मिशन में जुट जाता है, लेकिन उसका हश्र क्या होता है, यह फिल्म देखकर ही पता चलेगा. जॉन अब्राहम और जासूस की जिंदगी पर आधारित फिल्म होने की वजह से इसमें कोई मसाला एक्शन होगा, इसके बारे में सोचकर जाना बड़ी गलती होगी. कहानी का विषय अच्छा होने के बावजूद फिल्म का ट्रीटमेंट जायका बिगाड़ देता है. डायरेक्टर रॉबी ग्रेवाल अपने आइडिया को परदे पर उतारने में सफल नहीं रहे हैं. 
फिल्म की चाल धीमी है और कहानी भी कई मौकों पर कमजोर पड़ जाती है. जॉन अब्राहम का फोकस इन दिनों देशभक्ति की फिल्मों पर है, और वे रोमियो अकबर वाल्टर के किरदार जमे हैं और इसे किरदार में उतरने की उन्होंने पूरी कोशिश की है. जैकी श्रॉफ भी खुफिया विभाग के प्रमुख के तौर पर ठीक-ठाक हैं. सिकंदर खेर ने अच्छी एक्टिंग की है. मौनी रॉय भी फिल्म में हैं लेकिन मौनी को यही सलाह कि उन्हें बड़ी फिल्मों के बजाय अपने मजबूत रोल के बारे में सोचना चाहिए.
देशभक्ति की फिल्मों के इस दौर में RAW अच्छा विषय लेकर तो आती है लेकिन कमजोर डायरेक्शन और खींची हुई कहानी की वजह से फिल्म पटरी से उतर जाती है. वैसे भी हम ‘राजी' जैसी शानदार फिल्म देख चुके हैं, ऐसे में ‘RAW' से बड़ी उम्मीदें थीं, लेकिन फिल्म उस कसौटी पर खरी नहीं उतरती है.
रेटिंगः 2.5
डायरेक्टरः रॉबी ग्रेवाल
कलाकारः जॉन अब्राहम, जैकी श्रॉफ, सिकंदर खेर और मौनी रॉय